b'\n_START_ARTICLE_\nCornudella de Montsant\n_START_SECTION_\nEtimologia\n_START_PARAGRAPH_\nLa primera part del top\xc3\xb2nim \xc3\xa9s una paraula col\xc2\xb7lectiva rom\xc3\xa0nica (\xc3\xa9s a dir, no directament derivada del llat\xc3\xad, sin\xc3\xb3 formada ja dins del catal\xc3\xa0 antic) amb el significat de "conjunt o col\xc2\xb7lectiu de cornets o corners". El corner, anomenat cornet en bastants llocs, \xc3\xa9s el nom d\'un arbust de la fam\xc3\xadlia de les ros\xc3\xa0cies de flors blanques i fruits petits de color blau negr\xc3\xb3s que recorden, per la seva forma, les pomes._NEWLINE_Montsant \xc3\xa9s el nom de la muntanya que domina el poble. Es tracta d\'una muntanya on estan documentats a l\'edat mitjana nombrosos eremites (persona dedicada a la religi\xc3\xb3 que viu sola en un lloc erm). Per aix\xc3\xb2 se la coneixia com "la muntanya santa"._NEWLINE_Aix\xc3\xad doncs, Cornudella de Montsant seria "el lloc abundosament poblat de corners al costat de la muntanya santa"._NEWLINE_El top\xc3\xb2nim ja \xc3\xa9s documentat al segle XII.\n_START_SECTION_\nHist\xc3\xb2ria contempor\xc3\xa0nia\n_START_PARAGRAPH_\nPascual Madoz es refereix a Cornudella de Montsant en el seu Diccionario geogr\xc3\xa1fico... del 1845. S\'hi refereix dient que el poble \xc3\xa9s en una fondalada, combatut pels vents de ponent; el clima \xc3\xa9s sa, i les malalties m\xc3\xa9s comunes s\xc3\xb3n els refredats. Segons Madoz, en aquell moment tenia 110 cases, distribu\xc3\xafdes en cinc carrers i una pla\xc3\xa7a. L\'esgl\xc3\xa9sia parroquial \xc3\xa9s dedicada a la Nativitat de Nostra Senyora, amb una \xc3\xbanica particularitat: una pintura de Maria Sant\xc3\xadssima, sota l\'advocaci\xc3\xb3 de la Miseric\xc3\xb2rdia. T\xc3\xa9 dues escoles, una, de nois, amb 32 alumnes, i l\'altra, de noies, amb 12._NEWLINE_Sempre segons Madoz, el terme \xc3\xa9s de qualitat mitjana, quasi tot muntany\xc3\xb3s, fertilitzat per dues rieres bastant cabaloses. La producci\xc3\xb3 del terme \xc3\xa9s de blat, ametlles, figues i vi. Hi havia una mica de bestiar, ca\xc3\xa7a i pesca. La ind\xc3\xbastria es redueix a una fassina d\'aiguardent. La poblaci\xc3\xb3 \xc3\xa9s de 123 ve\xc3\xafns (caps de casa) i 600 \xc3\xa0nimes (habitants).\n_START_SECTION_\nRegidors\n_START_PARAGRAPH_\nDes de l\'any 1979, Cornudella de Montsant ha tingut els regidors seg\xc3\xbcents: Josep Bargall\xc3\xb3 Minga, \xc3\x80lvar Busquets Estivill, Ramon Camps Aragon\xc3\xa8s, Meritxell Cardona L\xc3\xb3pez, Josep Maria Castan Estivill, Montserrat Castillo R\xc3\xa0fols, Josep Maria Espasa Carrasco, Pere Estivill Juncosa, Jaume Giral Barrufet, Miquel Gomis P\xc3\xa0mies, Carles Izquierdo Pozo, Xavier Izquierdo Pozo, Maria Teresa Ma\xc3\xb1\xc3\xa9 Serrano, Xavier Mart\xc3\xadnez Marsal, Llu\xc3\xads Pallar\xc3\xa8s Castell\xc3\xb3, Jordi Rocamora Carr\xc3\xa9, Salvador Salvad\xc3\xb3 Porqueres, Laura Vallverd\xc3\xba Campi\xc3\xb1a i Olga Vers L\xc3\xb3pez.\n_START_SECTION_\nTradicions\n_START_PARAGRAPH_\nEls Brivalls de Cornudella va ser una colla castellera de Cornudella de Montsant que actu\xc3\xa0 entre els anys 1976 i 1985. \xc3\x89s l\'\xc3\xbanica colla que hi ha hagut a la comarca del Priorat, on anteriorment no hi havia precedents ni tradici\xc3\xb3. D\'altra banda, el 4 de novembre del 1979 la pla\xc3\xa7a de la Vila de Cornudella de Montsant fou l\'indret on la Colla Jove Xiquets de Tarragona actu\xc3\xa0 per primera vegada._NEWLINE_Actualment la colla castellera Brivalls de Cornudella han ressorgit apadrinats per la Colla Jove dels Xiquets de Tarragona._NEWLINE_L\'any 2012, s\'ha tornat a refundar la colla castellera, amb nombroses actuacions en diverses localitats de Catalunya.\n_START_SECTION_\nComunicacions\n_START_PARAGRAPH_\nTravessa el terme la carretera C-242 (C-12, a Torrebesses/Llardecans-N-420, a les Borges del Camp). D\'Albarca surt cap al nord-est la T-701 (Albarca-Prades), de Cornudella de Montsant surt cap al nord-est la TV-7021 (La Morera de Montsant- Cornudella de Montsant), i del sud del terme surten en poc tros dues carreteres: la T-702 cap al nord-oest (C-242, a Cornudella de Montsant-la Palma d\'Ebre), i la TP-7402 (Porrera-C-242, a Cornudella de Montsant). Siurana queda unida al seu cap de municipi per una carretera local asfaltada, i amb Prades per un cam\xc3\xad rural._NEWLINE_Discorre pel terme el GR-174, el Sender del Priorat, en el seu tram entre Poboleda, Cornudella de Montsant i Albarca. Entre els dos darrers, presenta dues variants: una de directa, per sota del Montsant, i una altra que puja al cim de la serra i baixa a Albarca passant per la Mare de D\xc3\xa9u del Monsant. D\'Albarca surt cap al nord-est, enlla\xc3\xa7ant amb el GR-171._NEWLINE_Aix\xc3\xad, per la zona d\'Albarca passa tamb\xc3\xa9 el GR-171 (Santuari de Pin\xc3\xb3s-Refugi del Caro), en el seu tram entre Ulldemolins i Prades, que presenta una variant just a l\'extrem nord del terme.\n_START_SECTION_\nEconomia\n_START_PARAGRAPH_\nL\'agricultura tradicional \xc3\xa9s de sec\xc3\xa0, hi predomina el cultiu de la vinya, fruits secs, cereals i l\'olivera._NEWLINE_Actualment a la poblaci\xc3\xb3 hi ha 6 cellers embotelladors de vins de la D.O. Montsant, alguns dedicats a l\'exportaci\xc3\xb3 a diversos pa\xc3\xafsos._NEWLINE_Hi ha molta import\xc3\xa0ncia del sector de serveis, relacionats amb el turisme (cases rurals, restaurants, esports d\'aventura de diversos tipus, destacant les activitats relacionades amb l\'escalada a la zona de Siurana)'